Document ID: 32007D0023

KOMISJONI OTSUS,
22. detsember 2006,
millega muudetakse 2005. aasta ühinemisakti VII lisa B liidet seoses teatavate Rumeenia liha-, piima- ja kalasektori ettevõtetega
(teatavaks tehtud numbri K(2006) 6801 all)
(EMPs kohaldatav tekst)
(2007/23/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Bulgaaria ja Rumeenia ühinemislepingut, eriti selle artikli 4 lõiget 3,
Võttes arvesse Bulgaaria ja Rumeenia ühinemisakti, eriti selle VII lisa 5. peatüki B jao I alajao punkti e,
ning arvestades järgmist:
(1)
Euroopa Parlamendi ja nõukogu 29. aprilli 2004. aasta määrusega (EÜ) nr 852/2004 (toiduainete hügieeni kohta) (1) ning Euroopa Parlamendi ja nõukogu 29. aprilli 2004. aasta määrusega (EÜ) nr 853/2004 (millega sätestatakse loomset päritolu toidu hügieeni erieeskirjad) (2) on kõnealuste määruste reguleerimisalasse kuuluvate ettevõtete suhtes kehtestatud teatavad struktuurilised nõuded.
(2)
Rumeenia saab kavakohaselt ühenduse liikmeks 1. jaanuaril 2007 ning Bulgaaria ja Rumeenia ühinemisakti VII lisa 5. peatüki B jao I alajao punktis a on sätestatud, et teatud tingimustel ei kohaldata kõnealuste määrustega kehtestatud teatavaid struktuurilisi nõudeid ühinemisakti VII lisa B liites loetletud Rumeenia ettevõtete suhtes (“ettevõtete loetelu”) kuni 31. detsembrini 2009.
(3)
Teatavad Rumeenia liha- ja piimasektori ettevõtted on lõpetanud oma ajakohastamisprotsessi ja vastavad nüüd täielikult ühenduse õigusnormidele. Lisaks sellele on teatavad ettevõtted oma tegevuse lõpetanud. Seepärast tuleks ettevõtete loetelu muuta kõnealustest muudatustest lähtuvalt.
(4)
Lisaks on teatavatel Rumeenia liha- piima- ja kalasektori ettevõtetel tehniliste piirangute tõttu raskusi määrustes (EÜ) nr 852/2004 ja (EÜ) nr 853/2004 sätestatud asjakohaste struktuuriliste nõuete täitmisega. Nimetatud ettevõtted vajavad rohkem aega oma ajakohastamise lõpuleviimiseks, et nad vastaks täielikult nendes määrustes sätestatud nõuetele. Seepärast tuleb kõnealused ettevõtted lisada nende ettevõtete loetellu, mille suhtes kohaldatakse üleminekuperioodi.
(5)
Paljud kõnealustest Rumeenia ettevõtetest on saanud toetusi põllumajanduse ja maaelu arendamise ühinemiseelse programmi vahenditest. Kõik need ettevõtted on praeguseks esitanud tagatised selle kohta, et neil on vajalikud vahendid, mis võimaldavad üleminekuperioodi jooksul kõnealused suured puudused kõrvaldada. Üksikasjalik teave iga ettevõtte puuduste kohta on saadaval. Seetõttu on nende ettevõtete puhul üleminekuperioodi rakendamine õigustatud.
(6)
Ühenduse õigusaktide selguse huvides on kohane asendada Bulgaaria ja Rumeenia ühinemisakti VII lisa B liites esitatud ettevõtete loetelu käesoleva otsuse lisas esitatud loeteluga.
(7)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Bulgaaria ja Rumeenia ühinemisakti VII lisa B liide asendatakse käesoleva otsuse lisa tekstiga.
Artikkel 2
Käesolev otsus jõustub Bulgaaria ja Rumeenia ühinemislepingu jõustumise korral selle jõustumispäeval.
Artikkel 3
Käesolev otsus on adresseeritud liikmesriikidele.
Brüssel, 22. detsember 2006

Labels: 17
7
0
6
18
15